TIDLOR บวก 3% โบรกฯมองกำไรปี 64 โตตามพอร์ตสินเชื่อ – สำรองลด ชูเป้า 50 บ.
TIDLOR บวก 3% โบรกฯแนะ “ซื้อ” เป้า 50 บ. คาดกำไรปี 2564 - 2566 เติบโต 30% CAGR หนุนจากรายได้ดอกเบี้ยที่พอร์ตสินเชื่อกำลังเติบโตดี, ค่าธรรมเนียมจากธุรกิจนายหน้าประกันภัยและการตั้งสำรองที่จะลดลง
4 ส.ค. 2564

ผู้สื่อข่าวรายงานว่าวันนี้ (4 ส.ค. 2564) ราคาหุ้นบริษัท เงินติดล้อ จำกัด (มหาชน) หรือ TIDLOR ณ เวลา 15.50 น. อยู่ที่ระดับ 40.50 บาท เพิ่มขึ้น 1.00 บาท หรือ 2.53% โดยทำจุดสูงสุดที่ 40.75 บาท และทำจุดต่ำสุดที่ 39.75 บาท ด้วยมูลค่าการซื้อขาย 922.98 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (4 ส.ค. 2564) โดยคาดกำไรปี 2564 – 2566 เติบโต 30% CAGR แรงหนุนจากการเติบโตของรายได้ดอกเบี้ยที่พอร์ตสินเชื่อกำลังเติบโตดี และรายได้ค่าธรรมเนียมจากธุรกิจนายหน้าประกันภัย อีกทั้งยังมี NPL coverage ที่สูงกว่าค่าเฉลี่ยของกลุ่มทำให้การตั้งสำรองจะลดลงและ Cost to income ลดลงเช่นกัน ทั้งนี้ให้ราคาเป้าหมาย 50 บาท